Høringssvar fra medarbejdere, udarbejdet af medarbejderrepræsentanter i lokalt MED i Børnehuset Himmelblå.

Vedr. Budgetforslag til budget 2025-2028

Vi er helt med, på at det lovgivningsmæssigt er tilladt at indregne 85 % lederens tid i minimumsnormering. Det er dog stadig vigtigt for os, som medarbejdere, at lyse på at det er en udhuling af minimumsnormeringen!! På papiret ser det flot ud, men reelt er det timer, der går fra børnene!!

I Randers kommune er det de pædagogiske ledere i de kommunale institutioner og institutionslederne i de selvejende institutioner, der foreslås indregnet med 85 % i minimumsnormeringerne. I en selvejende institution har vores leder både de opgaver som en dagtilbudsleder har og som den pædagogiske leder har, selvfølgelig kun i Himmelblå - men vi mener stadig, at det er et meget vigtigt perspektiv, og vi ser det som en forringelse i de selvejende institutioner, børnene her rammes hårdere end i det kommunale institutioner - Det er bestemt ikke fair!

Vi ønsker en opmærksomhed på varme hænder, vi skal have tilstrækkelige ressourcer til, at der er voksne der rent faktisk er tæt på børnene og som sikrer trivsel, udvikling, dannelse og læring over hele dagen, for alle de skønne børn i kommunen.

I de foreslåede besparelser er der også en reduktion af den tidlige indsats og en besparelses på PPR ift fremskudte socialrådgivere. Vi oplever, som medarbejdere, at vi har meget mere brug for sparring fra PPR end tidligere. Forældre i dag er usikre og vi oplever at mange familier er pressede. De fremskudte socialrådgivere er de eneste, der reelt har tilbud til forældrene. Vi kan frygte, at vi kommer til at stå med forældre, som vil bede os om vejledning, som vi ikke er klædt på til og det vil gå fra tiden med børnene. Den tidlige indsats er altafgørende for inklusion og vi oplever, at der er mange børn, der i dag har brug for en ekstra hånd, en indsats i en periode for at kunne indgå i de læringsmiljøer som vi tilbyder - og hos os er vi meget opmærksomme på at tilrette vores læringsmiljøer til den aktuelle børnegruppe. Vi oplever, at flere og flere børn har brug for pauser, en til en guidning mv. Det er indsatser og en opgave som vi kan se virker, men den kræver hænder og medarbejdere, som kan stilladsere læringsmiljøet omkring det/de enkelte barn/børn.

Synlig rengøring - Det vil påvirke vores hverdag og de fysiske rammer helt ubeskrivelig meget, hvis vi skal have gjort rent i de rum hvor børnene er, mens børnene er der. Vi har ikke ekstra rum som vi lige kan gå i imens en evt. rengøring står på. Dette er voldsomt udfordrende for hverdagens rutiner, leg og aktiviteter generelt. Derudover kan der opstå sikkerhedsmæssige udfordringer fx faldulykker ved vådt gulv og det kræver extra opmærksomhed i forhold til rengøringsmidlerne mv.

Som medarbejdere, der virkelig gerne vil lave de bedste læringsmiljøer med masser af udfordringer og plads til at både at kunne have aktiviteter og muligheder for at tilgodese de stille, de vilde og de børn, der kræver en extra hånd - er det vigtigt at pointere at vi har brug for kvalificerede hænder ved børnene. Vi skal ikke have en minimumsnormering som ser pæn ud på papiret bare for at leve op til lovgivningen!

Når minimumsnormeringen udhules, får vi som medarbejdere svært ved at kunne være med til de projekter og indsatser, som fx de pædagogiske konsulenter laver. Vi vil meget gerne kompetenceudvikling og udvikling af vores område, men hvis vi i nogle år skal spænde livremmen ind, er det vigtigt at kerneopgaven kan løses på en måde, som er tilfredsstillende og med til at sikre børnenes trivsel – ikke det modsatte!

På vegne af medarbejderne i Børnehuset Himmelblå:

Næstformand i MED, AMR, TR for BUPL samt Medarbejderrepræsentant